ΓΡΑΠΤΗ ΕΡΩΤΗΣΗ E-3854/97 υποβολή: Carmen Dνez de Rivera Icaza (PSE) προς την Επιτροπή (5 Δεκεμβρίου 1997)

Θέμα: Οι δημοσιεύσεις της Ευρωπαοκής Υπηρεσίας Περιβάλλοντος στις κοινοτικές γλώσσες

Η Ευρωπαϊκή Υπηρεσία Περιβάλλοντος δημιουργήθηκε προκειμένου να παρέχει τη μέγιστη δυνατή περιβαλλοντική ενημέρωση, να εξασφαλίζει την ανάπτυξη και την εφαρμογή της περιβαλλοντικής πολιτικής καθώς και τη διάδοση των σχετικών πληροφοριών στο ευρύτερο δυνατό κοινό.

Πρέπει όμως να επισημάνουμε ότι η πλούσια και υψηλής ποιότητας παραγωγή ενημερωτικού υλικού και η παροχή σχετικών υπηρεσιών είναι προσιτή σε μεγάλο βαθμό μόνο στα αγγλικά. Τούτο όχι μόνο αποτελεί μεροληπτική συμπεριφορά αλλά και περιορίζει την αποτελεσματικότητα και τη διάδοση του προϊόντος της εργασίας της υπηρεσίας αυτής.

Μπορεί η Επιτροπή να αναφέρει τις εν εξελίξει δράσεις για την άρση των σοβαρών αυτών περιορισμών, οι οποίοι αντιφάσκουν προς τον κανονισμό βάσει του οποίου δημιουργήθηκε η Υπηρεσία Περιβάλλοντος;

Απάντηση της κας Bjerregaard εξ ονόματος της Επιτροπής (14 Ιανουαρίου 1998)

Ο Ευρωπαϊκός Οργανισμός Περιβάλλοντος (ΕΟΠ) συγκροτήθηκε με σκοπό να παρέχει αντικειμενικές, συγκρίσιμες και αξιόπιστες πληροφορίες στην Κοινότητα και στα κράτη μέλη. Σύμφωνα με το άρθρο 1 παράγραφος 2 του κανονισμού (ΕΟΚ) αριθ. 1210/90 του Συμβουλίου της 7ης Μαΐου 1990 για την ίδρυση του ευρωπαϊκού οργανισμού περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον ((ΕΕ L 120 της 11.05.1990. )), οι πληροφορίες αυτές προορίζονται κυρίως για τους υπεύθυνους χάραξης πολιτικής κατά τη διαμόρφωση και εφαρμογή πολιτικών στον τομέα του περιβάλλοντος. Για να επιτευχθεί ο στόχος αυτός, ο Οργανισμός διαθέτει ανεξάρτητο καθεστώς και οι εργασίες του τελούν υπό την εποπτεία διοικητικού συμβουλίου. Ο εκτελεστικός διευθυντής του Οργανισμού είναι υπεύθυνος έναντι του διοικητικού συμβουλίου για την εκτέλεση του προγράμματος εργασιών και για την εκπόνηση και δημοσίευση των εκθέσεων του Οργανισμού. Ο Οργανισμός αποτελεί ανεξάρτητο φορέα ο οποίος χρηματοδοτείται με επιχορήγηση από τον κοινοτικό προϋπολογισμό και ακολουθεί δικές του διαδικασίες όσον αφορά τη χρηματοδότηση και τη διενέργεια των μεταφράσεων, μέσω του κέντρου μετάφρασης του Λουξεμβούργου.

Το αξιότιμο μέλος του Κοινοβουλίου μπορεί να είναι σίγουρο ότι η Επιτροπή γνωρίζει το πρόβλημα. Οι αντιπρόσωποι της Επιτροπής στο διοικητικό συμβούλιο έχουν επιστήσει την προσοχή του διοικητικού συμβουλίου στην ανάγκη δημοσίευσης περισσότερων εκθέσεων και σε άλλες γλώσσες πέραν των αγγλικών. Η Επιτροπή συμμετέχει επίσης στην επιχειρησιακή ομάδα του Οργανισμού που ασχολείται με τις δημοσιεύσεις. Η ομάδα αυτή συγκροτήθηκε εφέτος με σκοπό να εξετάσει τον τρόπο με τον οποίο ο Οργανισμός θα μπορούσε να εστιάσει τις προσπάθειές του ώστε να αναπτύξει μια στρατηγική για τις δημοσιεύσεις η οποία να συνεκτιμά πλήρως το ζήτημα των μεταφράσεων. Στο πλαίσιο αυτό, θα πρέπει να ληφθεί υπόψη το γεγονός ότι η μετάφραση των κειμένων εξαρτάται σε μεγάλο βαθμό από τους διαθέσιμους πόρους. Ο Οργανισμός Περιβάλλοντος, όπως και άλλοι ευρωπαϊκοί οργανισμοί, βρίσκεται στο εξής δίλημμα: η δέσμευση πρόσθετων πόρων για τη μετάφραση θα περιορίσει τις λειτουργικές δραστηριότητές του αλλά και τις δυνατότητές του να φέρει σε πέρας το πρόγραμμα εργασιών του.

Οι ανησυχίες του αξιότιμου μέλους του Κοινοβουλίου είναι κατανοητές και η ερώτησή του έχει διαβιβαστεί στον εκτελεστικό διευθυντή του Οργανισμού με το αίτημα να απαντήσει άμεσα.